IRPCกำไร2พันล.ขายเพิ่มสต๊อกช่วย
IRPC ฟื้น มีกำไร 2,141 ล้านบาท ดีขึ้น 431% ได้สต๊อกน้ำมัน อัตราแลกเปลี่ยนหนุน ขาย 4 บริษัทย่อย
27 ต.ค. 2555

IRPC ฟื้น มีกำไร 2,141 ล้านบาท ดีขึ้น 431% ได้สต๊อกน้ำมัน อัตราแลกเปลี่ยนหนุน ขาย 4 บริษัทย่อย
นางดวงกมล เศรษฐธนัง รองกรรมการผู้จัดการใหญ่สายบัญชีและการเงิน บริษัท ไออาร์พีซี (IRPC) เปิดเผยว่า ในไตรมาส 3 ปีนี้ บริษัทมีกำไรสุทธิ 2,141.72 ล้านบาท เพิ่มขึ้น 431.18% จากงวดเดียวกันของปีก่อนที่ขาดทุนสุทธิ 646.69 ล้านบาท และดีขึ้น 152% จากไตรมาสก่อนหน้าที่ขาดทุนสุทธิ 4,060.34 ล้านบาท
ไตรมาส 3 ปีนี้ มีรายได้จากการขายจำนวน 70,989 ล้านบาท เพิ่มขึ้นจากงวดเดียวกันของปีก่อน 6,036 ล้านบาท เกิดจากปริมาณขายที่เพิ่มขึ้น 8% เป็น 16.75 ล้านบาร์เรล และราคาผลิตภัณฑ์เพิ่มขึ้น 1% 
อย่างไรก็ตาม บริษัทมีกำไรขั้นต้นจากการผลิตตามราคาตลาดอยู่ที่ 6.48 เหรียญสหรัฐต่อบาร์เรล ลดลง 4.66 เหรียญสหรัฐ จากงวดเดียวกันของปีก่อน 
นอกจากนี้ บริษัทมีกำไรจากสต๊อกน้ำมันสุทธิรวม 1,712 ล้านบาท กำไรจากอัตราแลกเปลี่ยนเพิ่มขึ้น 518 ล้านบาท กำไรจากการปรับมูลค่าเงินลงทุนเพื่อค้าเพิ่มขึ้น 545 ล้านบาท และกำไรจากการกลับรายการด้อยค่าเงินลงทุนและส่วนแบ่งกำไรจากเงินลงทุนในบริษัทร่วมเพิ่มขึ้น 153 ล้านบาท ขณะที่ค่าใช้จ่ายค่าเสื่อมราคาและต้นทุนการเงินเพิ่มขึ้นรวม 220 ล้านบาท
ไตรมาส 3 ปีนี้ บริษัทได้จำหน่ายเงินลงทุนในบริษัทย่อย 3 บริษัท ซึ่งมีราคาทุนรวม 369 ล้านบาท ในราคา 4.5 หมื่นบาท มูลค่าทางบัญชีติดลบ 18 ล้านบาท และได้ตัดจำหน่ายเงินลงทุนในบริษัท ค้าพลาสติกสากล ซึ่งได้ตั้งค่าเผื่อด้อยค่าครบทั้งจำนวนแล้ว จึงไม่มีผลกระทบต่อกำไรขาดทุน แต่ผลขาดทุนจากการขายเงินลงทุนสามารถนำมาเป็นค่าใช้จ่ายทางภาษีได้จำนวน 369 ล้านบาท
สำหรับงวด 9 เดือน ขาดทุนสุทธิ 974.73 ล้านบาท แย่ลง 117.84% จากงวดเดียวกันของปีก่อนที่มีกำไรสุทธิ 5,463.04 ล้านบาท